望九華山
作者：劉攽
朝代：宋

paragraphs: 初行江南道，山水皆可愛。
忽見九華峰，瑰奇又堪怪。
去之百餘里，青翠若無類。
羣山特微茫，屹起視其背。
初疑楚人劍，真能倚天外。
快意入浮雲，恥令白日晦。
又如羣游龍，垂胡飲江瀨。
俯仰令人驚，頃刻千萬態。
未知灊與霍，何能配嵩岱。
得無失其真，吾爲古人悔。
山中多良田，泉源得灌溉。
頗思藏其間，將家事耕耒。
塵氛未决往，暫若觀畫繪。
日暮飛鳥還，臨風久儓儗。